Zásahy hliadok MsP v 14. týždni
	V týždni od 30. marca do 5. apríla 2009 preverovali hliadky mestskej polície v hlavnom meste 2401 udalostí. Medzi nimi bolo aj 298 takých, ktoré po overení hliadkami priamo na mieste sa ukázali ako neopodstatnené.
	Opodstatnenými ale na druhej strane boli priestupky, ktoré majú na svedomí vodiči nerešpektovaním ustanovení zákona o cestnej premávke a takýchto prípadov zistili hliadky MsP 1148. Na vyhradených miestach určených pre zdravotne postihnutých občanov svoje vozidlá bez oprávnenia parkovať tu zanechalo osem motoristov. V súvislosti s parkovaním na vyhradených parkovacích miestach sa dopustilo priestupku 99 vodičov.
	V oblasti porušení pravidiel verejného poriadku zistili hliadky mestskej polície 18 priestupov, na telefonáty, v ktorých občania poukazovali na prípady rušenia nočného pokoja zasahovali 39 krát. Majitelia psov nerešpektovaním všeobecne záväzných nariadení týkajúcich sa podmienok chovu domácich zvierat doplnili štatistiku mestskej polície o 26 nových zistení.
	Štatistika mestskej polície za sledované obdobie ďalej prezrádza, že v zóne s dopravným obmedzením sa stalo 185 priestupkov a v pešej zóne zistili hliadky 14 porušení. Trávnaté plochy si za miesto zaparkovania pre svoje motorové vozidlo zvolilo 75 vodičov.
	Napriek zákazu konzumácie alkoholických nápojov na verejných priestranstvách si tieto doprialo 148 priestupcov. Prípady obťažovania okoloidúcich sa vyskytli 18 krát a na miestne úrady bolo oznámených 13 vozidiel vykazujúcich známky autovrakov.
	Najviac priestupkov sa v priebehu týždňa stalo na Viedenskej ceste a to 102. Blokovacie zariadenie si na kolesách svojich motorových vozidiel našlo 682 vodičov a 167 vozidiel skončilo po odstránení na parkoviskách odťahovacích služieb.